АҞӘА, ԥхынгәы 25 – Sputnik. Ԥхынгәы 25 рзы, КНДР Иапониатәи амшын иаланажьит арҭҟәацгақәа ҩба, абри атәы аанацҳауеит амаҵзура Ренхап Аладатәи Кореиа аштабқәа реиҳабацәа реилак адырра ҵаҵӷәыс иҟаҵаны.
Алада Кореиатәи аруаа рдыррақәа рыла арԥжәагақәа рыԥырра ишьақәнаргылеит 430 километр, рыҳаракыра 50 километр. Дара рыҩбагьы амобилтә транспорт-ҭырҟьаратә шьақәгыла аҟынтәи иҭырҟьан.
РИА Новости адыррақәа рыла иҟоуп агәаанагара арҭ арҭҟәацгақәа лаҵарамзазы иԥышәаз аракета хкқәа иреиуоуп ҳәа.
Ахҭыс Аҩадатәи Кореиа иахьазы имҩаԥырго аԥхынтәи арратә ҽазыҟаҵарақәа ирыдҳәалоуп ҳәа ишьоуп.